Ideal Bar Live præsenterer

**Spirende sangskrivertalent i VEGA**  *Sofia Hedia har fortryllet Søren Huss og koncertgæster på stribe med sin særlige stemme og talent for at skrive sange. Den 7.marts spiller hun i Ideal Bar.*

Med sin fortryllende klang, musik fra hjertet og ægte sangskrivertalent har Sofia Hedia hurtigt gjort sig bemærket på den dansk musikscene. Hendes svævende sange og særlige stemme kan opleves i Ideal Bar Live d. 7. marts. Den 1. november startede Sofia Hedia en omfattende Danmarksturné, hvor hun spiller support for Søren Huss.

Sofia Hedia er uddannet pianist og sangskriver fra musikkonservatoriet og har skrevet sange helt fra barnsben. Musikken kommer let til hende og flyder fra hende i en hvirvlende strøm med sin helt egen lyd og legende kompositioner.   
I flere år skrev hun på engelsk, men efter mødet med sanger og mentor Søren Huss, sprang hun ud i de danske gloser.

De dansksprogede sange giver Sofia en modig tilstedeværelse, og man fornemmer, at hun har noget på hjerte.

Det fornemmes klart på debutep’en *Hudløs* fra oktober, som er produceret af Søren Mikkelsen og Jakob Groth. Her stikker sangen af samme navn som ep’en ud. Her udfolder Sofias stemme sig i selskab med (Hymns From Ninevehs) Jonas Petersen i en melankolsk duet med fjerlette vokalharmonier, der er meget stærk. Se videoen desuden videoen til ”[Vi må Afsted](http://www.youtube.com/watch?v=EDliNlqbnII&feature=relmfu)”

Tekstuniverset i Hedias sange er en balance mellem smerte og håb og kredser om emner som tro, kærlighed, tvivl og om at blive voksen.

**Fakta om koncerten**:  
Sofia Hedia (DK)  
7. marts kl. 20  
Ideal Bar, Enghavevej 40, 1674 Kbh. V  
Pris: 90 kr. + gebyr - inkl. en koncertøl – Forsalg starter senere i dag via [www.vega.dk](http://www.vega.dk), Billetnet og på posthuse.  
  
*For yderligere oplysninger kontakt venligst*Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959